b"\n_START_ARTICLE_\nVallclara\n_START_SECTION_\nHist\xc3\xb2ria\n_START_PARAGRAPH_\nEncara que no existeix cap document hist\xc3\xb2ric que ho sustenti, es creu que el nom procedeix d'una desviaci\xc3\xb3 de B\xc3\xadclarum. Joan de B\xc3\xadclarum va ser el fundador d'un monestir visig\xc3\xb3t que m\xc3\xa9s tard va passar a les mans del monestir de Poblet. Aquesta teoria \xc3\xa9s refusada categ\xc3\xb2ricament per Agust\xc3\xad\xc2\xa0(Llu\xc3\xads)\xc2\xa0Altisent\xc2\xa0i\xc2\xa0Altisent\xc2\xa0(Santa Coloma de Queralt, Conca de Barber\xc3\xa0, 1923 - Poblet, 2004) que fou monjo de Poblet, i il\xc2\xb7lustre historiador i escriptor._NEWLINE_La primera refer\xc3\xa8ncia documental de Vallclara \xc3\xa9s de l'any 1152. Quan el comte Ramon Berenguer IV confirm\xc3\xa0 als homes de T\xc3\xa0rrega la donaci\xc3\xb3 de Vinaixa, hom esmenta Vallem Claram. El llinatge dels Vallclara, tal vegada senyors o castlans del castell, \xc3\xa9s conegut des de l'any 1195 quan en Guerau de Vallclara, amb el seu germ\xc3\xa0 Bernat de Conesa, autoritzaren una ampliaci\xc3\xb3 del dret de recollir aigua per als molins de la Gu\xc3\xa0rdia dels Prats. El 1234 apareix un altre Guerau de Vallclara com a marmessor del testament de Ramon de la Gu\xc3\xa0rdia Lada, fill de Ramon de Cervera. El 1260 Guerau de Vallclara fou beneficiat amb una tercera part de la lleuda corresponent al mercat setmanal de la vila de Conesa. El 1264 \xc3\xa9s documentat un Arnau de Vallclara com un dels castlans de Conesa._NEWLINE_El 1220, el castell i lloc de Vallclara fou cedit per Pere Sassala al monestir de Poblet. La comunitat gaud\xc3\xad d'aquesta propietat al llarg de tot el segle XIII i a l'inici del segle XIV sense entrebancs, fins que el 1349 Berenguer de Jorba reclam\xc3\xa0 uns certs drets sobre aquest lloc. Aquesta reclamaci\xc3\xb3 fou seguida d'uns incidents violents per part dels homes de Berenguer de Jorba, els quals incendiaren la granja de Riudabella que pertanyia al monestir. Arran d'aquest fet intervingu\xc3\xa9 el rei Pere III i orden\xc3\xa0 al veguer de Montblanc que retingu\xc3\xa9s el terme i el castell de Vallclara sota el seu poder. Finalment, Berenguer de Jorba vengu\xc3\xa9 els seus drets sobre Vallclara al monestir de Poblet pel preu de 80.000 sous. Per la seva part, Ramon de Sanahuja reclam\xc3\xa0 drets sobre Vallclara per\xc3\xb2 foren desestimats pel rei Pere III."